text: Helt usædvanligt: Hele to Fredericia-kokke i finale
  23 februar 2011 kl. 14.37
  Fem mesterkokke i finalen i DM for kokke - to er fra Fredericia.
   
  Det er lidt af en sensation for en restaurant at få en kok med i finalen til Årets kok.
  Og i weekendens mesterskab er der sket det helt usædvanlige, at to kokke fra den samme restaurant har kvalificeret sig til finalen. 
  Det er restaurant Ti Trin Ned, der har fået udpeget to kokke:
  Claus Jørgensen og Mette Hvarre Gassner. Hun ejer restauranten sammen med sin mand, så Claus Jørgensen konkurrerer altså mod sin chef. 
  Claus er debutant i Årets kok. Men han har kunnet trække på Mette Hvarre Gassners lange erfaring indenfor konkurrencen.
  Mette er 33 år og en rutineret finalist i Årets kok. Det er fjerde gang, hun har nået finalen i Danmarks mest prestigefyldte kokkekonkurrence.
  DR transmitterer direkte fra finalen på lørdag.
  De fem finalister hører til den absolutte elite inden for kokke i Danmark.
  I syv timer skal de sammensætte menuen ud fra en ukendt råvarekasse og kreere forret, hovedret og dessert. 
  Blandt dommerne er Adam Price, Thomas Rode Andersen fra Kong Hans og verdens bedste kok Rasmus Kofoed.
  